CELEX: 62021TN0236
Language: lt
Date: 2021-05-03 00:00:00
Title: Byla T-236/21: 2021 m. gegužės 3 d. pareikštas ieškinys byloje FZ ir kt. / Komisija

2021 6 21   
            
            
               LT
            
            
               Europos Sąjungos oficialusis leidinys
            
            
               C 242/54
            
         
      2021 m. gegužės 3 d. pareikštas ieškinys byloje FZ ir kt. / Komisija
      
      (Byla T-236/21)
      (2021/C 242/76)
      Proceso kalba: prancūzų
      
         Šalys
      
      
         Ieškovai: FZ ir 15 kitų ieškovų, atstovaujami advokato J.-N. Louis
      
         Atsakovė: Europos Komisija
      
         Reikalavimai
      
      Ieškovai Bendrojo Teismo prašo:
      
                  —
               
               
                  panaikinti Komisijos sprendimą, nustatantį ieškovų darbo užmokesčio lapelį už 2020 m. liepos mėn. tiek, kiek jame pirmą kartą jų darbo užmokesčiui taikyti nauji korekciniai koeficientai atgaline data nuo 2019 m. spalio 1 d. ir 2020 m. sausio 1 d.;
               
            
                  —
               
               
                  priteisti iš atsakovės bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdami ieškinį ieškovai nurodo Pareigūnų tarnybos nuostatų 64 ir 65 straipsnių, vienodo požiūrio principo, kiek tai susiję su vienoda perkamąja galia, pažeidimą, akivaizdžią vertinimo klaidą ir teisinio saugumo principo bei rūpestingumo pareigos pažeidimą.
      Tam, kad nustatytų už Sąjungos ribų paskirtų dirbti ieškovų darbo užmokesčiui taikytiną korekcinį koeficientą, Eurostatas turi surinkti specialių duomenų jų darbo vietos šalyje, remiantis Pareigūnų tarnybos nuostatų 64 ir 65 straipsnių įgyvendinimo tvarka, išdėstyta jų XI priede. Duomenų, į kuriuos reikia atsižvelgti nustatant korekcinį koeficientą, surinkimas atliekamas pagal tarptautinį susitarimą bendradarbiaujant Eurostatui, EBPO ir JTO.
      Remiantis šiais duomenimis nustatyti koeficientai nuo 2018 m. sausio iki 2019 m. sausio sumažėjo nuo 239,7 iki 94,0, o už tą patį laikotarpį koeficientai, taikyti JTO personalo darbo užmokesčiui, buvo padidinti atsižvelgiant į infliaciją.
      Remiantis TVF atlikta analize Kongo frankas (CDF) 2017 m. stipriai nuvertėjo dolerio (USD) ir euro atžvilgiu dėl didelės infliacijos, dėl kurios stipriai padidėjo USD kaina. Be to, tiek Kongo centrinio banko, tiek JTO ir TVF statistiniai duomenys rodo paralelinius USD ir CDF pokyčius euro atžvilgiu.